Mette Bock (LA), 2013-05-24:
Tak for det.
Vi har i Liberal Alliance – og det har jeg personligt også – meget, meget svært ved at forstå, at nogle mennesker frivilligt vælger prostitution.
Men omvendt må vi jo se i øjnene, at det er der faktisk mennesker der frivilligt vælger.
Prostitution har vi kendt lige så længe, som der har været beretninger om menneskers gøren og laden, og hvordan vi har behandlet salg af sex, og hvor udbredt det har været, og hvilke muligheder der har været for at leve et godt liv som prostitueret, har derimod været helt forskelligt op igennem historien.
I perioder har man forfulgt kvinder og mænd, som solgte sex, straffet dem fysisk og holdt dem uden for det etablerede samfund.
Jeg tror, vi bliver nødt til at se i øjnene, at prostitution ikke er noget, der går væk, så set ud fra Liberal Alliances synspunkt er spørgsmålet ikke, om vi skal lukke øjnene for, at salg af sex er der.
Spørgsmålet er, hvordan vi indretter vores samfund, så også mennesker, som træffer valg, som vi ikke forstår og ikke bifalder, kan bevare deres personlige frihed, værdighed og integritet.
I Danmark har vi i en årrække haft en diskussion om prostitution, som har bølget frem og tilbage, og som har handlet om forbud eller ikke forbud.
Nu har regeringen så på baggrund af en anbefaling fra Retsplejerådet besluttet, at salg af sex ikke skal gøres ulovligt.
Det er vi glade for i Liberal Alliance.
Retsplejerådet konkluderer, at erfaringerne med at ulovliggøre salg af sex i andre lande ikke har ført til bedre vilkår for de prostituerede – tværtimod.
Derfor bakker vi i Liberal Alliance også op om det gode initiativ fra De Konservative, der har taget initiativet til det beslutningsforslag, vi behandler i dag, og som vi er medforslagsstillere på.
Vi foreslår, at der nedsættes et udvalg, som skal bestå af personer med kendskab til arbejdsmarkedsret, erhvervsret, socialret, strafferet og de faktiske forhold i prostitutionsmiljøerne, og at det udvalg kan komme med anbefalinger til, hvordan der kan gives bedre sociale og faglige rettigheder til prostituerede.
Vi rejser en række spørgsmål, men vi forestiller os ikke, at vi har alle svarene på nuværende tidspunkt.
På tirsdag skal vi diskutere et helt konkret forslag, som vi fremsætter fra Liberal Alliances side, om at sørge for, at de mennesker, der ansættes af prostituerede, ikke kommer i klemme i lovgivningen.
I dag er der en gråzone for f.eks. telefondamen, revisoren eller rengøringshjælpen, hvad der giver stor usikkerhed både for de prostituerede og de mennesker, der på ærlig vis udfører et stykke arbejde for dem.
Forslaget er helt konkret, og jeg må også understrege, at baggrunden for forslaget er grundigt gennemarbejdet af Retsplejerådet, og den debat ser vi frem til at tage fat på på tirsdag.
I forhold til det beslutningsforslag, vi behandler i dag, bør det være i alle parters interesse at indrette vores samfund, så det er et samfund, hvor der er plads til at være forskellige og træffe valg i livet, også valg, som man ikke selv måtte ønske at træffe.
Og jeg har under alle omstændigheder meget vanskeligt ved at forstå, at man end ikke ønsker forholdene bedre belyst, sådan som det her forslag faktisk har til hensigt.